Na temelju članka 118. Zakona o odgoju i obrazovanju u osnovnoj i srednjoj školi (NN br. 87/08., 86/09., 92/10., 105/10.-ispr., 90/11., 5/12.,16/12., 86/12. 126/12., 94/13., 152/14., 07/17., 68/18., 98./19., 64/20., 151/22., 156/23.), članka 35. Zakona o ograničavanju uporabe duhanskih i srodnih proizvoda (NN br. 45/17. i 114/18.), članka 2. Pravilnika o načinu provođenja aktivnosti u školskim ustanovama na promicanju spoznaje o štetnosti uporabe duhanskih proizvoda za zdravlje (NN br. 176/03.), članka 28. točka 3. Statuta Elektrotehničke škole, Konavoska 2, Zagreb, Školski odbor na prijedlog ravnatelja, na svojoj sjednici održanoj dana 5. 6. 2024. godine, donosi

**PRAVILNIK O PROMICANJU SPOZNAJE O ŠTETNOSTI UPORABE**

**DUHANSKIH I SRODNIH PROIZVODA ZA ZDRAVLJE**

**l. OPĆE ODREDBE**

**Članak 1.**

(1) Pravilnikom o promicanju spoznaje o štetnosti uporabe duhanskih i srodnih proizvoda za zdravlje (u daljem tekstu: Pravilnik) u Elektrotehničkoj školi, Konavoska 2, Zagreb (u daljem tekstu: Škola) pobliže se uređuju aktivnosti koje poduzima Škola u cilju promicanja spoznaje o štetnosti uporabe duhanskih i srodnih proizvoda za zdravlje, a osobito:

* predlaganje provedbenih aktivnosti kojima je cilj smanjenje uporabe duhanskih i srodnih proizvoda i usvajanje zdravijeg i kvalitetnijeg života bez pušenja,
* organiziranje programa o spoznaji štetnosti pušenja te predlaganje i organiziranje izdavanja publikacija čiji je cilj promicanje nepušenja kao zdravog načina života,
* osnivanje povjerenstva za borbu protiv pušenja,
* poduzimanje drugih aktivnosti od značenja za zaštitu zdravlja djece od štetnih utjecaja pušenja duhana i duhanskih proizvoda.

(2) Izrazi koji se u ovom Pravilniku koriste za osobe u muškom rodu su neutralni i odnose se jednako na muške i ženske osobe.

**Članak 2.**

Pod pojmom duhanskih i srodnih proizvoda smatraju se: rezani duhan, cigarete, cigare, cigarilosi, duhan za lulu, duhan za žvakanje i šmrkanje, električne cigarete s nikotinskim punjenjem ili bez nikotinskog punjenja, vodene – lule i sl. proizvodi.

**Članak 3.**

Pod pojmom pušenja duhanskih proizvoda podrazumijeva se uporaba duhanskih proizvoda bez obzira da li je dim nastao izgaranjem duhana, udisanjem ili ne, a čija su posljedica i nepušači koji su izloženi duhanskom dimu.

**Članak 4.**

(1) Svi radnici Škole, učenici, roditelji kao i svi posjetitelji Škole dužni su se pridržavati odredbe ovog Pravilnika o apsolutnoj zabrani pušenja u unutarnjem i vanjskom prostoru koji je funkcionalni dio prostora Ustanove.

(2) Ravnatelj je odgovorna osoba za provedbu apsolutne zabrane pušenja u Školi.

**Članak 5.**

(1) Promicanje spoznaje o štetnosti uporabe duhanskih i srodnih proizvoda provodi se permanentno, ponajprije u Školi, a prema potrebi i izvan Škole.

(2) U provođenju odredbi ovog Pravilnika, Škola surađuje s roditeljima, skrbnicima i mjerodavnim čimbenicima društvene zajednice.

**II. PROVEDBENE AKTIVNOSTI KOJIMA JE CILJ SMANJENJE UPORABE DUHANSKIH I SRODNIH PROIZVODA I USVAJANJE ZDRAVOG I KVALITETNIJEG ŽIVOTA BEZ PUŠENJA**

**Članak 6.**

Zabranjeno je pušenje u svim zatvorenim prostorima Škole te u prostorima Škole koji se ne smatraju zatvorenim javnim prostorom, a funkcionalni su dio prostora u kojem se obavlja djelatnost odgoja i obrazovanja, odnosno prostoru koji je udaljen manje od 20 metra od ulaza u zgradu Škole.

**Članak 7.**

Oznake o zabrani pušenja trebaju biti istaknute na vidnim mjestima u Školi.

**Članak 8.**

Pod pojmom zatvoreni prostor Škole smatraju se: zbornica, učionice, laboratoriji, kabineti, hodnici, sanitarni prostori, predvorje, svi uredi (ravnatelja, tajnika, voditelja računovodstva, stručnih suradnika, domara i itd.), knjižnica, sportske dvorane, garderoba, kotlovnica i svi ostali prostori koji se nalaze unutar zidova svih objekata u sastavu Škole.

**Članak 9.**

Ustanova će promicanje spoznaje o štetnosti duhanskih i srodnih proizvoda obavljati prema programu promicanja spoznaje o štetnosti uporabe duhanskih i srodnih proizvoda za zdravlje koji donosi ministar znanosti i obrazovanja uz suglasnost ministra nadležnog za zdravstvo.

**Članak 10.**

U okviru provođenja aktivnosti kojima je cilj smanjenje uporabe duhanskih proizvoda i usvajanje zdravijeg i kvalitetnijeg života bez pušenja, tijela Škole, odgojitelji, stručni suradnici trebaju:

* odgajati učenike na način da izgrade negativan odnos prema uporabi duhanskih i srodnih proizvoda,
* promicati tjelesno, duhovno i socijalno značenje zdravlja,
* promicati usvajanja zdravih životnih navika u radu i ponašanju,
* poticati učenike na razmišljanje i prihvaćanje pozitivnih životnih vrijednosti,
* poticati učenike u pronalaženju zadovoljstva u radu i raznolikim školskim aktivnostima,
* pomagati roditeljima i skrbnicima u ispravnom odgoju učenika,
* upoznati roditelje s propisima koji se odnose na ograničenja uporabe duhanskih proizvoda,
* skrbiti o unapređenju zdravlja djece i preventivi bolesti,
* surađivati s ustanovama socijalne skrbi, zdravstvenim ustanovama i drugim odgovarajućim ustanovama, udrugama i tijelima.

**Članak 11.**

Uz aktivnosti iz članka 10. ovog Pravilnika Škola će provoditi i druge aktivnosti za smanjenje uporabe duhanskih proizvoda i usvajanje zdravijeg i kvalitetnijeg života bez pušenja, u zavisnosti od novih znanstvenih i stručnih dostignuća te financijskih i organizacijskih mogućnosti.

**III. PROGRAMI O SPOZNAJI ŠTETNOSTI PUŠENJA TE PREDLAGANJE l ORGANIZIRANJE IZDAVANJA PUBLIKACIJA ČIJI JE CILJ PROMICANJE NEPUŠENJA KAO ZDRAVOGNAČINA ŽIVOTA**

**Članak 12.**

(1) Programi o spoznaji štetnosti pušenja te predlaganje i organiziranje izdavanja publikacija čiji je cilj promicanje nepušenja kao zdravog načina života provodi se u okviru odgojno- obrazovnog rada.

**Članak 13.**

(1) Programima iz članka 12. ovog Pravilnika utvrđuju se sadržaji, oblici izvođenja programa, trajanje programa te kadrovski, prostorni i drugi uvjeti.

(2) Programi iz članka 12. ovog Pravilnika donose se:

* u svezi s upoznavanjem učenika sa štetnostima i rizicima uporabe duhanskih i srodnih proizvoda,
* u svezi s organiziranjem slobodnog vremena učenika,
* u svezi s uključivanjem učenika u razne izvannastavne aktivnosti, osobito sportske
* u svezi s izradom zajedničkih projekata učenika, nastavnika i stručnih suradnika,
* u svezi s organiziranjem izleta i odlascima u prirodu,
* u svezi s osposobljavanjem nastavnika i stručnih suradnika za učinkovito promicanje spoznaje o štetnosti,
* uporabe duhanskih i srodnih proizvoda.

**Članak 14.**

Programi iz članka 12. i 13. ovog Pravilnika sastavni su dio Godišnjeg plana i programa rada Škole.

**Članak 15.**

U provođenju aktivnosti navedenih u ovom Pravilniku, Škola će omogućiti korištenje prostora i opreme.

**Članak 16.**

Kod izdavanja školskih novina i drugih tiskovina, Škola je dužna osigurati djelomičnu zastupljenost sadržaja koji se odnosi na promicanje neupotrebe duhanskih i srodnih proizvoda.

**Članak 17.**

Pisane obavijesti, informacije, letke, plakate i sl. kojima se promiče neupotreba duhanskih prerađevina Škola je dužna istaknuti na vidljivim mjestima.

**IV. POVJERENSTVO ZA BORBU PROTIV PUŠENJA**

**Članak 18.**

(1) U Školi se osniva Povjerenstvo za borbu protiv pušenja (u daljnjem tekstu: Povjerenstvo).

(2) Povjerenstvo ima tri člana.

(3) Povjerenstvo imenuje ravnatelj iz reda:

* nastavnika,
* stručnih suradnika.

(4) Članovi Povjerenstva imenuju se na tri godine i mogu ponovno biti imenovani.

(5) Članovi Povjerenstva između sebe biraju predsjednika Povjerenstva.

(6) Ako članovi ne uspiju imenovati predsjednika Povjerenstva, istog imenuje ravnatelj.

(7) U slučaju dužeg opravdanog izostanka (bolovanje, rodiljni/roditeljski dopust i dr.) ili razrješenja na vlastiti zahtjev, imenovat će se zamjena za člana Povjerenstva čiji mandat traje do isteka vremena na koje je bio izabran raniji član Povjerenstva.

(8) Članovi Povjerenstva mogu biti razriješeni i prije isteka roka na koji su imenovani.

**Članak 19.**

Povjerenstvo:

* prati pojavnost pušenja u Školi, proučava i promiče nepušenje kao zdravi način života i rada,
* prati ostvarivanje aktivnosti iz članka 10. i izvođenje programa iz članka 12. i 13. ovog Pravilnika,
* daje tijelima Škole, nastavnicima i stručnim suradnicima prijedloge i mišljenja u svezi s uočenim problemima pušenja,
* predlaže programe i aktivnosti odvikavanja od pušenja,
* predlaže nabavu primjerene literature, sredstava i opreme,
* predlaže izdavanje prigodnih publikacija u svezi promicanja nepušenja,
* surađuje s ustanovama, udrugama i tijelima koja se u okviru svog djelokruga bave promicanjem nepušenja,
* obavlja i druge poslove u skladu sa Zakonom i podzakonskim aktima i ovim Pravilnikom.

**Članak 20.**

(1) Povjerenstvo radi na sjednicama.

(2) Sjednice saziva i predsjedava im predsjednik Povjerenstva.

(3) Na sjednicama Povjerenstvo vodi zapisnik.

(4) Zapisnik vodi jedan od članova Povjerenstva.

(5) Zapisnik potpisuje predsjednik i zapisničar.

(6) Sjednicama Povjerenstva može prisustvovati ravnatelj bez prava odlučivanja.

(7) Sudjelovanje članova iz stavka 3. članka 18. ovog Pravilnika u radu sjednica Povjerenstva kao i izvršavanje zadaća iz članka 19. ovog Pravilnika smatrati će se vremenom provedenim u redovnom radu.

**Članak 21.**

(1) Prijedloge i mišljenja Povjerenstvo može dati samo kad je u punom sastavu.

(2) O davanju prijedloga i mišljenja iz stavka 1. ovog članka članovi Povjerenstva odlučuju većinom glasova.

**Članak 22.**

U radu Povjerenstva prema pozivu predsjednika sudjeluju i druge osobe koje svojom stručnošću i iskustvom mogu pomoći Povjerenstvu u obavljanju poslova za koje je osnovano.

**Članak 23.**

O svom radu Povjerenstvo podnosi izvješće Školskom odboru najkasnije do 15. listopada tekuće godine za prethodnu školsku godinu.

**V. FINANCIJSKA SREDSTVA ZA PROVOĐENJE ODREDABA OVOG PRAVILNIKA**

**Članak 24.**

Sredstva potrebna za provedbu sustavnih aktivnosti u cilju smanjenja i ograničenja uporabe duhanskih i srodnih potreba osiguravaju se u državnom proračunu i uvrštavaju se u financijski plan Škole.

**VI. PRIJELAZNE I ZAVRŠNE ODREDBE**

**Članak 25.**

Ravnatelj će imenovati članove Povjerenstva iz članka 18. ovog Pravilnika u roku od 30 dana od dana stupanja na snagu ovog Pravilnika.

**Članak 26.**

Ovaj Pravilnik se mijenja i dopunjuje na način i po postupku po kojem je i donijet.

**Članak 27.**

Ovaj Pravilnik stupa na snagu u roku od 8 dana od dana objave na oglasnoj ploči škole.

Predsjednica Školskog odbora:

Dubravka Habazin, prof.

KLASA: 025-02/24-01/1

URBROJ: 251-86-24-5

Zagreb, 5. 6. 2024.

Ovaj Pravilnik je objavljen na oglasnoj ploči dana 6. 6. 2024. i stupa na snagu dana 14. 6. 2024.

KLASA: 035-02/24-01/1

URBROJ: 251-86-24-5

Zagreb, 6. 6. 2024.

Ravnatelj:

Renato Matejaš, prof.